CELEX: 52018PC0509
Language: bg
Date: 2018-07-02
Title: Предложение за РЕШЕНИЕ ЗА ИЗПЪЛНЕНИЕ НА СЪВЕТА за предоставяне на разрешение на Латвия да въведе специална мярка за дерогация от член 193 от Директива 2006/112/ЕО на Съвета относно общата система на данъка върху добавената стойност

ЕВРОПЕЙСКА КОМИСИЯ
            Брюксел, 2.7.2018
            COM(2018) 509 final
            2018/0270(NLE)
            Предложение за
            РЕШЕНИЕ ЗА ИЗПЪЛНЕНИЕ НА СЪВЕТА
            за предоставяне на разрешение на Латвия да въведе специална мярка за дерогация от член 193 от Директива 2006/112/ЕО на Съвета относно общата система на данъка върху добавената стойност
            
               
         
         
            
               ОБЯСНИТЕЛЕН МЕМОРАНДУМ
            
            
               
                  В съответствие с член 395, параграф 1 от Директива 2006/112/ЕО от 28 ноември 2006 г. относно общата система на данъка върху добавената стойност (наричана по-нататък „Директивата за ДДС“) Съветът, като действа с единодушие по предложение на Комисията, може да разреши на всяка държава членка да прилага специални мерки за дерогация от разпоредбите на посочената директива с цел да опрости процедурата за събиране на ДДС или да предотврати някои форми на отклонение от данъчно облагане или избягване на данъци.
               
               
                  С писмо, заведено в Комисията на 9 април 2018 г., Латвия поиска дерогация от член 193 от Директивата за ДДС, за да може да прилага механизма за обратно начисляване за доставките на черни и цветни полуобработени метали. В съответствие с член 395, параграф 2 от Директивата за ДДС с писмо от 4 май 2018 г. Комисията съобщи на останалите държави членки за отправеното от Латвия искане. С писмо от 7 май 2018 г. Комисията уведоми Латвия, че разполага с пълната информация, необходима за разглеждане на искането.
               
            
            
               1.КОНТЕКСТ НА ПРЕДЛОЖЕНИЕТО
            
            
               •Основания и цели на предложението
            
            
               
                  Съгласно общото правило, заложено в член 193 от Директивата за ДДС, лице – платец на данъка върху добавената стойност (ДДС), е данъчно задълженото лице, което доставя стоките или услугите.
               
            
            
               По силата на член 199а, параграф 1 от Директивата за ДДС държавите членки могат да предвидят лицето – платец на ДДС, за изброените в същия член доставки да бъде данъчно задълженото лице, за което се извършва доставката (механизъм за обратно начисляване). При тази процедура данъчно задълженото лице, което е получател на доставките, става платец на ДДС. Когато това данъчно задължено лице има пълно право на приспадане, то едновременно декларира и приспада съответстващия на доставката ДДС, вследствие на което няма действително плащане на ДДС в държавния бюджет. Доставките на черни и цветни полуобработени метали са включени в член 199а, параграф 1, буква й). 
            
            
               
                  Латвия не е използвала възможността по член 199а, параграф 1, буква й) от Директивата за ДДС и не е приложила механизма за обратно начисляване по отношение на доставките на черни и цветни полуобработени метали. Въпреки това, поради наскоро разкритите схеми за измама при доставките на тези продукти Латвия би искала да въведe механизма за обратно начисляване за вътрешните доставки на черни и цветни полуобработени метали. 
               
            
            
               По силата на член 199а, параграф 1 от Директивата за ДДС механизмът за обратно начисляване може да се прилага до 31 декември 2018 г. и за срок от най-малко две години. Тъй като условието за двугодишния срок не е изпълнено, Латвия не може да прилага механизма за обратно начисляване на основание на посочения член. 
            
            
               Вследствие на това Латвия иска дерогация от член 193 от Директивата за ДДС, за да получи разрешение на основание на член 395 от Директивата за ДДС да прилага механизма за обратно начисляване по отношение на доставките на черни и цветни полуобработени метали. 
            
            
               Латвия твърди, че по време на данъчни ревизии са разкрити схеми за измами с ДДС в отрасъла на производството на метални изделия. При оценката на данъчните ревизии, в хода на които са разкрити схеми за отклонение от данъчно облагане във връзка със сделки с метални изделия, Латвия установи, че те системно водят до плащането на значителен по размер допълнителен данък. Размерът на тези допълнителни плащания е бил до два пъти по-голям от средния размер на допълнителните плащания в следствие на данъчни ревизии. Според Латвия това е доказателство за високия риск от измами при сделките с метални изделия. 
            
            
               Според предоставената от Латвия информация страната е предприела редица мерки за намаляване на измамите с ДДС и за борба с тях. Въведени са например нови изисквания за касовите апарати, целящи напълно да се преустанови заличаването на отчетените сделки с цел измама; в декларацията за ДДС трябва да се представя подробна разбивка на сделките; особено внимание е отделено за подобряване на стандартните проверки и административните мерки. Въпреки всички тези мерки Латвия счита за необходимо да въведе механизма за обратно начисляване за доставките на черни и цветни полуобработени метали с цел да предотврати загубите на приходи от ДДС в държавния бюджет. 
            
            
               Смята се, че доставките на черни и цветни полуобработени метали са податливи на измами и поради това са включени в член 199а, параграф 1, буква й) от Директивата за ДДС. Ако беше изпълнено условието за минималния срок на прилагане, Латвия щеше да има основание да прилага механизма за обратно начисляване по силата на посочената разпоредба. 
            
            
               Поради това се предлага дерогацията да бъде предоставена за срока на действие на член 199а от Директивата за ДДС. Ето защо дерогацията се предлага със срок до 31 декември 2018 г., т.е. датата, на която изтича срокът на действие на член 199а от Директивата за ДДС. 
            
            
               •Съгласуваност с действащите разпоредби в тази област на политиката
            
            
               
                  На основание на член 199а, параграф 1, буква й) от Директивата за ДДС механизмът за обратно начисляване може да се прилага по отношение на доставките на черни и цветни полуобработени метали. Редица държави членки прилагат обратното начисляване по силата на тази разпоредба
                     1
                  . Ако беше изпълнено условието за минималния двугодишен срок на прилагане, Латвия щеше да има правото да прилага механизма за обратно начисляване за доставките на черни и цветни полуобработени метали, без да иска дерогация на основание на член 395 от Директивата за ДДС. 
               
               
                  Следователно предложената мярка е съобразена с действащите разпоредби на Директивата за ДДС. 
               
            
            
               2.ПРАВНО ОСНОВАНИЕ, СУБСИДИАРНОСТ И ПРОПОРЦИОНАЛНОСТ
            
            
               •Правно основание
            
         
         
            
               Чл. 395 от Директивата за ДДС.
            
            
               •Субсидиарност (при неизключителна компетентност) 
            
            
               Като се има предвид разпоредбата от Директивата за ДДС, на основание на която е съставено предложението, принципът на субсидиарност не се прилага.
            
            
               •Пропорционалност
            
            
               Решението се отнася до даване на разрешение на държава членка по нейно искане и не представлява задължение.
            
            
               Предвид на ограничения обхват на дерогацията специалната мярка е пропорционална на поставената цел, а именно — предотвратяване на някои форми на отклонение от данъчно облагане и избягване на данъци в конкретен отрасъл. 
            
            
               •Избор на акт
            
            
               По силата на член 395 от Директивата за ДДС дерогация от общите разпоредби за ДДС е възможна единствено с разрешение от Съвета, прието с единодушие по предложение на Комисията. Освен това решение на Съвета е най-подходящият акт, тъй като негов адресат могат да бъдат отделни държави членки.
            
            
               3.РЕЗУЛТАТИ ОТ ПОСЛЕДВАЩИТЕ ОЦЕНКИ, ОТ КОНСУЛТАЦИИТЕ СЪС ЗАИНТЕРЕСОВАНИТЕ СТРАНИ И ОТ ОЦЕНКИТЕ НА ВЪЗДЕЙСТВИЕТО
            
            
               •Консултации със заинтересованите страни
            
            
               
                  Настоящото предложение се основава на искане, отправено от Латвия, и засяга само тази държава членка.
               
            
            
               •Събиране и използване на експертни становища
            
            
               Външни експертни становища не бяха необходими.
            
            
               •Оценка на въздействието
            
            
               Предложението за решение за изпълнение има за цел да се предотвратят някои форми на отклонение от данъчно облагане или избягване на данъци в отрасъла на черните и цветните полуобработени метали. Механизмът за обратно начисляване следва да помогне на Латвия да спре разрастването на измамите с ДДС при доставките на метални изделия. Следователно мярката за дерогация може да има положително въздействие. 
            
            
               Поради тесния обхват на дерогацията и ограничения ѝ срок на прилагане въздействието при всички случаи ще бъде ограничено.
            
            
               4.ОТРАЖЕНИЕ ВЪРХУ БЮДЖЕТА
            
            
               Предложението няма отрицателно отражение върху бюджета на ЕС. 
            
            
               5.ДРУГИ ЕЛЕМЕНТИ
            
            
               Предложението включва клауза за изтичане на срока на действие на 31 декември 2018 г.
            
         
         
            
               2018/0270 (NLE)
            
            
               Предложение за
            
            
               РЕШЕНИЕ ЗА ИЗПЪЛНЕНИЕ НА СЪВЕТА
            
            
               за предоставяне на разрешение на Латвия да въведе специална мярка за дерогация от член 193 от Директива 2006/112/ЕО на Съвета относно общата система на данъка върху добавената стойност
            
            
               СЪВЕТЪТ НА ЕВРОПЕЙСКИЯ СЪЮЗ,
            
            
               като взе предвид Договора за функционирането на Европейския съюз, 
            
            
               като взе предвид Директива 2006/112/ЕО на Съвета от 28 ноември 2006 г. относно общата система на данъка върху добавената стойност
                  2
               , и по-специално член 395, параграф 1 от нея,
            
            
               като взе предвид предложението на Европейската комисия,
            
            
               като има предвид, че:
            
            
               (1)Съгласно общото правило, заложено в член 193 от Директива 2006/112/ЕО, лице – платец на данъка върху добавената стойност (ДДС), пред данъчните органи е всяко данъчно задължено лице, което извършва облагаема доставка на стоки или услуги.
            
            
               (2)По силата на член 199а, параграф 1, буква й) от Директива 2006/112/ЕО държавите членки могат да предвидят платец на ДДС за доставките на черни и цветни полуобработени метали да бъде данъчно задълженото лице, за което се извършва доставката („механизъм за обратно начисляване“). Латвия не се е възползвала от тази възможност. 
            
            
               (3)Латвия установи наскоро наличието на висок риск от измами с ДДС в отрасъла на черните и цветните полуобработени метали, поради което би желала да въведе механизма за обратно начисляване за вътрешните доставки на тези продукти. 
            
            
               (4)Съгласно член 199а, параграф 1 от Директива 2006/112/ЕО механизмът за обратно начисляване може да се прилага до 31 декември 2018 г. и за срок от най-малко две години. Тъй като условието за двугодишния срок вече не може да бъде изпълнено, Латвия не може да прилага механизма за обратно начисляване на основание на член 199а, параграф 1, буква й) от Директива 2006/112/ЕО. 
            
            
               (5)С писмо, заведено в Комисията на 9 април 2018 г., Латвия поиска в съответствие с член 395, параграф 2 от Директива 2006/112/ЕО разрешение да прилага мярка за дерогация от член 193 от същата директива, за да определи получателя като лице – платец на ДДС, за доставките на черни и цветни полуобработени метали.  
            
            
               (6)В съответствие с член 395, параграф 2, втора алинея от Директива 2006/112/ЕО Комисията, с писмо от 4 май 2018 г., препрати искането до останалите държави членки и с писмо от 7 май 2018 г. уведоми Латвия, че разполага с пълната информация, необходима за разглеждане на искането. 
            
            
               (7)Според предоставената от Латвия информация в отрасъла на производството на метални изделия са разкрити схеми за измами с ДДС. Въпреки че страната е въвела няколко конвенционални мерки за борба с измамите с ДДС, Латвия счита за необходимо да въведе механизма за обратно начисляване за доставките на черни и цветни полуобработени метали с цел да предотврати загубите на приходи от ДДС в държавния бюджет. 
            
            
               (8)Затова на Латвия следва да се разреши да прилага за ограничен срок механизма за обратно начисляване за доставките на черни и цветни полуобработени метали. 
            
            
               (9)Дерогацията няма отрицателно въздействие върху собствените ресурси на Съюза, формирани от ДДС, 
            
            
               ПРИЕ НАСТОЯЩОТО РЕШЕНИЕ: 
            
            
               Член 1
            
         
         
            
               Чрез дерогация от член 193 от Директива 2006/112/ЕО на Латвия се разрешава да определи получателя на доставката за лице – платец на данъка върху добавената стойност (ДДС), при доставките на черни и цветни полуобработени метали. 
            
            
               Член 2
            
            
               Срокът на настоящото решение изтича на 31 декември 2018 г.
            
            
               Член 3
            
            
               Адресат на настоящото решение е Република Латвия.
            
            
               Съставено в Брюксел на […] година.
            
            
               
                     За Съвета
               
               
                     Председател
               
            
         
         
            
                  
                     (1)
                  
                        Вж. списъка с уведомленията на Комитета по ДДС: 
                  http://ec.europa.eu/taxation_customs/sites/taxation/files/resources/documents/taxation/vat/key_documents/vat_committee/notifications.pdf
               
               
                  
                     (2)
                  
                        ОВ L 347, 11.12.2006 г., стр. 1.